Γυναικείοι Αγώνες Πανιωνίου 1927

Οι Β΄ Γυναικείοι Αθλητικοί Αγώνες" ή "Αγώνες Αθλητριών του Πανιωνίου διεξήχθησαν στις 14 και 15 Αυγούστου 1927 στο Παναθηναϊκό Στάδιο με συμμετοχή 20 αθλητριών, παράλληλα με τους «ομαδικούς αγώνες» ανδρών, τους οποίους διοργάνωσαν οι δύο «γηραιοί σύλλογοι» Πανιώνιος και Πανελλήνιος Γ.Σ., όπως τους αποκαλεί ο τύπος. Οι αγώνες αυτοί υπήρξαν ένα άτυπο γυναικείο πρωτάθλημα, δεδομένου πως δεν υπήρχε άλλη επίσημη διοργάνωση γυναικείου στίβου αλλά ούτε άλλος σύλλογος διέθετε ενεργό τμήμα γυναικείου στίβου:

 «Εις τους αγώνας μετέχουσι μόνο αθλήτριαι του γυναικείου αθλητικού τμήματος του Πανιωνίου, του μοναδικού λειτουργούντος εν Αθήναις συστηματικώς.» 

Παρά τον καύσωνα οι αγώνες σημείωσαν μεγάλη επιτυχία.

Η διοργάνωση

Στη διοργάνωση δόθηκε αρκετή επισημότητα αλλά η προσέλευση θεατών δεν ήταν μεγάλη, διότι «η πανήγυρις της Τήνου παρέσυρε προς την Μεγαλόχαρην άνω των 90.000 προσκυνητών, η δε σύμπτωσις της διημέρου αργίας εκατοντάδας άλλας χιλιάδας κόσμου προς τας εξοχάς και τας νήσους». Το εισιτήριο κόστιζε 10 ή 5 δρχ ανάλογα με το διάζωμα. 

Οι αθλήτριες του Πανιωνίου εντυπωσίασαν: «Αύται απετέλουν μίαν ομάδα αρκετά πολυπληθή και εκγυμναμένην», σχολίαζε αθηναϊκή εφημερίδα.«Σκριπ», 17/8/1927 Οι περισσότερες ήταν καινούργιες αθλήτριες, που δεν είχαν εμφανιστεί την προηγούμενη σεζόν, κυρίως μαθήτριες παρθεναγωγείων. Όμως, κάποιες από αυτές ήταν εντελώς άπειρες, με αποτέλεσμα να έχουν ενθουσιασμό αλλά να φέρονται επιπόλαια ως να ευρίσκονταν στην αυλή του σχολείου τους.

«Το γυναικείον τμήμα του Πανιωνίου μας επέδειξεν φέτος νέας αθλητρίας, κατά πολύ νεαρωτέρας του παρελθόντος έτους, τινές των οποίων, μη έχουσαι την πείραν του στίβου, εξέλαβον αυτόν δι' αυλήν παρθεναγωγείου, εις την οποίαν κλαίουν οσάκις η διδασκάλισσα τας επιπλήξη, εκτός της δεσπ. Μπεναρδή πραγματικής αθλητρίας. Αλλά αι νεαραί αθλήτριαι επέδειξαν μίαν θέλησιν, ένα ενθουσιασμόν δια την αθλητικήν προσπάθειαν, εις ην καταγίνονται με πραγματικόν ζήλον, τα δε πρώτα αποτελέσματα της προπονήσεώς των πείθουν πάντα ότι ταχέως θα φθάσουν εις ανώτερα.»

Αγωνιστικά και πάλι έλαμψε το άστρο της Σοφίας Μπεναρδή που νίκησε σε 5 αγωνίσματα (80μ, μήκος, ύψος, λιθοβολία, ελληνική δισκοβολία). Νικήτριες επίσης ήσαν οι αθλήτριες: Ν. Ζησίμου (50μ), Φ. Νικολοπούλου (150μ) και Κ. Νικολοπούλου (80μ κορασίδων). Διεξήχθη και σκυταλοδρομία 4Χ50μ. Μετείχαν 20 αθλήτριες. Στο τέλος των αγώνων στις νικήτριες απονεμήθηκαν βραβεία και διπλώματα.

Τα αποτελέσματα 
 Αγωνίσματα Νικήτριες Επιδόσεις δεσποινίδων 80μ 1. Σοφία Μπεναρδή   2. Φ. Νικολοπούλου 3. Αδ. Καρδαμίτση12.212.6  12.8150μ 1. Φ. Νικολοπούλου 2. Αδ. Καρδαμίτση 3. Ειρήνη Αρμάου24.2 ;;μήκος 1. Σοφία Μπεναρδή 2. Αδ. Καρδαμίτση 3. Ειρήνη Αρμάου4,42μ 3,80μ3,75μύψος 1. Σοφία Μπεναρδή 2. Αδ. Καρδαμίτση 3. Γ. Μακρίδου1,20μ1,15μ 1,125μλιθοβολία 1. Σοφία Μπεναρδή 2.  Ειρήνη Αρμάου 3. Φ. Νικολοπούλου15,25μ 12,65μ11,05μελληνική δισκοβολία 1. Σοφία Μπεναρδή 2. Ειρήνη Αρμάου 3. Κ. Παλαιολόγου21,17μ20,69μ 20,33μ4Χ50μ 1. Φ. Νικολοπούλου, Κ. Νικολοπούλου, Μαυρίδου, Καρδαμίτση2. Μπεναρδή, Παλαιολόγου, Αρμάου, Μαρούλη; κορασίδων 50μ 1. Νίκη Ζησίμου 2. Μαρία Κοντού 3. Α. Κόκκορη9.2;;80μ 1. Κ. Νικολοπούλου 2. Αλίκη Τσιμπουράκη  3. Κ. Παλαιολόγου13.0; ;

Πηγές
Πέτρος Λινάρδος, «Η Σμύρνη του Πανιωνίου», 1998
Θοδωρής Μπελίτσος, «Οι Αγώνες Αθλητριών του Πανιωνίου (1926-1930) εισάγουν το γυναικείο αθλητισμό στην Ελλάδα», εφ. «Κυανέρυθρη Πλατεία», φ. 48 (27/10/2012)
 εφ. «Βραδυνή», 13 ως 18/8/1927. 
 εφ. «Εμπρός», 13/8 ως 17/8/1927
εφ. «Σκριπ», 17/8/1927.

 Παραπομπές    

 Δείτε επίσης 
 Αγώνες Αθλητριών Πανιωνίου 1926
 Γυναικείοι Αγώνες Πανιωνίου 1928
 Γυναικείοι Αγώνες Πανιωνίου 1929
 Γυναικείοι Αθλητικοί Αγώνες 1930

Κατηγορία:Διοργανώσεις στίβου στην Ελλάδα
Κατηγορία:Στίβος το 1927
Κατηγορία:Πανιώνιος Σμύρνης